ORDE do 14 de febreiro de 2007 pola que se aproba definitivamente a modificación puntual número 2 do Plan Xeral de Ordenación Municipal do Concello de Poio (Pontevedra).
CONSELLERÍA DE POLÍTICA TERRITORIAL, OBRAS PÚBLICAS E TRANSPORTES — III. OUTRAS DISPOSICIÓNS — 16/03/2007

O Concello de Poio remite o proxecto de modificación puntual referido, para a súa aprobación definitiva, conforme o artigo 85.5º da Lei 9/2002, do 30 de decembro, de ordenación urbanística e protección do medio rural de Galicia, modificada pola Lei 15/2004, do 29 de decembro (en diante LOUG).
1. Antecedentes.
1. O Plan Xeral de Ordenación Municipal (PXOM) do Concello de Poio foi aprobado definitivamente o 28-7-2000.
2. Con data do 22 de decembro de 2004 a Dirección Xeral de Urbanismo emitiu un informe previo á aprobación inicial, de conformidade co artigo 85.1º da LOUG.
3. A modificación foi aprobada inicialmente polo pleno municipal en sesión do 9 de marzo de 2005. Foi sometido a información pública mediante publicación de anuncios nos xornais Diario de Pontevedra (25 de marzo de 2005) e La Voz de Galicia (30 de marzo) e no Diario Oficial de Galicia nº 80, do 27 de abril. Constan no expediente os informes municipais previos á aprobación provisional: técnicos de datas 28-1-2005, 15-6-2005 e 15-9-2006 e xurídicos con data do 21-7-2005 e do 15-9-2006. A primeira aprobación provisional foi acordada polo pleno municipal en sesión do 26-7-2005.
4. Por medio dunha orde, ditada o 13-3-2006, resolveuse non outorgar a aprobación definitiva á modificación, debendo o concello introducir as modificacións precisas para emendar as deficiencias expresadas na dita orde. A segunda aprobación provisional da modificación foi acordada polo pleno municipal en sesión do 26-9-2006.
5. No expediente administrativo constan os seguintes informes sectoriais:
-Informe favorable da Dirección Xeral de Patrimonio Cultural da Consellería de Cultura, Comunicación Social e Turismo.
-Informe da Dirección Xeral de Obras Públicas da Consellería de Política Territorial, Obras Públicas e Transportes, con data do 29 de xullo de 2005.
-Informe da Dirección Xeral de Calidade e Avaliación Ambiental da Consellería de Medio Ambiente e Desenvolvemento Sostible, no que se expresa a non necesidade de avaliación de impacto ambiental, con data do 25 de agosto de 2005.
6. O concello envía dúas fotocopias do proxecto que está integrado por Memoria, que inclúe o estudo de sustentabilidade ambiental e paisaxística e planos
redactados polo arquitecto Eugenio Jiménez Passolas e identificados con data de xullo de 2006, con visado con data do 11 de setembro.
2. Consideracións e fundamentación.
II.1 A Dirección Xeral de Urbanismo elevou un informe proposta con data do 13-2-2007 no que se sinala o seguinte:
1. A modificación, formulada polo Concello de Poio, afecta a dúas parcelas (de superficie estimada de 5.905 m), en solo urbano, cualificadas unha con ordenanza de uso industrial e outra dotacional para equipamento institucional (centro social integrante do sistema xeral de dotacións e equipamentos). A modificación consiste en crear un novo polígono (nº 20) de solo urbano non consolidado, de uso residencial, que permita a construción de vivendas plurifamiliares en bloques abertos regulados pola ordenanza 2 do vixente PXOM.
2. As razóns de interese xeral nas que se fundamenta a formulación da modificación, son as de eliminación dun uso non desexable (infravivenda existente no ámbito), a mellora das dotacións urbanísticas da zona e a incorporación dun uso necesario (vivendas de protección), mellorando substancialmente a ordenación urbanística vixente e encamiñándose así a obter os obxectivos que no dito artigo se citan. Estas razóns atópanse entre as que expresa o artigo 94.1º da LOUG.
3. A modificación implica a supresión de 1.209 m de sistema xeral de equipamento institucional, fronte á nova previsión de equipamento comunitario nunha superficie inferior. O proxecto inclúe a xustificación de que a superficie total de equipamentos restante cumpre cos estándares mínimos de sistema xeral de equipamento comunitario de titularidade pública recollidos na LOUG, e que a dita supresión é apenas apreciable dentro do cómputo total de estándares urbanísticos.
4. O novo proxecto remitido, aprobado polo concello o 26-9-2006 emenda as deficiencias que puxera de manifesto a orde da conselleira de Política Territorial, Obras Públicas e Transportes do 13-3-2006.
II.2. De conformidade cos artigos 89 e 93.4º da Lei 9/2002, do 30 de decembro, de ordenación urbanística e protección do medio rural de Galicia, e co artigo 1 do Decreto 519/2005, do 6 de outubro, polo que se establece a estrutura orgánica da Consellería de Política Territorial, Obras Públicas e Transportes, a competencia para resolver sobre a aprobación definitiva das modificacións do planeamento xeral lle corresponde á conselleira de Política Territorial, Obras Públicas e Transportes.
III. Visto canto antecede,
RESOLVO:
1. De acordo co punto 5.a) do artigo 85 da Lei 9/2002, do 30 de decembro, de ordenación urba
nística e protección do medio rural de Galicia, outórgase aprobación definitiva á modificación puntual nº 2 do Plan Xeral de Ordenación Municipal do Concello de Poio (Pontevedra).
2. Contra esta orde, que pon fin á vía administrativa, cabe interpoñer recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses, que se contarán dende o día seguinte ao da súa publicación, segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
3. De conformidade co disposto polos artigos 92 da Lei 9/2002, e 70 da Lei 7/1985, do 2 de abril, reguladora das bases de réxime local, o concello deberá publicar no BOP a normativa e ordenanzas da modificación aprobada definitivamente.
4. Notifíquese esta orde ao Concello e publíquese no Diario Oficial de Galicia.
Santiago de Compostela, 14 de febreiro de 2007.
María José Caride Estévez
Conselleira de Política Territorial,
Obras Públicas e Transportes